03/04/2019 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Aprobación definitiva do Regulamento de uso e funcionamento do pavillón polideportivo “Calvo Sotelo”

O Pleno da Deputación Provincial de A Coruña, en sesión ordinaria que celebrou o trinta de novembro de dous mil dezaoito, acordou aprobar inicialmente o Regulamento de uso e funcionamento do pavillón polideportivo “Calvo Sotelo”. En cumprimento do disposto no artigo 49. b) da Lei 7/1985 do 2 de abril, Reguladora das bases de réxime local, someteuse o expediente a exposición pública por prazo de trinta días hábiles mediante anuncio no Boletín Oficial da Provincia núm.235, do 11 de decembro de 2018, e no taboleiro de anuncios, así como mediante publicación simultánea do expediente e do texto íntegro do regulamento na sede electrónica da Deputación, sen que no sinalado prazo se presentasen reclamacións ou suxestións. En consecuencia, o acordo inicial de aprobación converteuse en definitivo. Ese acordo definitivo remitiuse á Delegación de Goberno en Galicia e á Xunta de Galicia con data do 21 de febreiro de 2019, aos efectos de control e do previsto para a entrada en vigor de normas regulamentarias no artigo 70.2 LBRL, sen que no prazo establecido no artigo 65.2 LBRL fosen formulados requirimentos nin observacións. En consecuencia, publícase de seguido o texto íntegro do Regulamento de uso e funcionamento do pavillón polideportivo “Calvo Sotelo”, para que entre en vigor consonte á súa disposición final. En calquera caso, contra a xa mencionada aprobación definitiva poderá interpoñerse directamente recurso contencioso-administrativo perante a Sala correspondente do Tribunal Superior de Xustiza de Galicia, no prazo de dous meses contados desde o día da publicación do presente anuncio, sen prexuízo de que poida interpoñerse calquera outro recurso que se estime procedente. A Deputación Provincial da Coruña, co obxectivo de fomentar a práctica da actividade física e o deporte e para facilitar a todas as persoas o acceso a servizos e infraestruturas deportivas, autoriza o uso do pavillón polideportivo que se atopa no IES Calvo Sotelo aos equipos que o soliciten para realizar adestramentos. En consecuencia, este regulamento ten por obxectivo regular o uso e xestión do mencionado polideportivo, e máis concretamente garantir que se faga un correcto uso do recinto, para colaborar entre o público usuario e a deputacións a manter as instalacións en óptimas condicións de funcionamento. Cumprindo os principios de necesidade e eficacia, este regulamento está xustificado por razóns de interese xeral, identifica claramente os fins perseguidos e resulta ser o instrumento máis adecuado para garantir a súa consecución. Constitúe unha normativa que responde ao principio de proporcionalidade, pois contén a regulación imprescindible para atender ás necesidade detectadas, sen que existan outras medidas menos restritivas de dereitos ou que impoñan menos obrigas aos destinatarios. Garante, por outra banda, a seguridade xurídica, posto que vai xerar un marco normativo estable, predicible, integrado, claro e de certidume. En aplicación do principio de transparencia, queda expedito o acceso sinxelo, universal e actualizado ao regulamento e aos documentos propios do seu proceso de elaboración, nos termos establecidos no artigo 7 da Lei 19/2013, do 9 de decembro, de transparencia, acceso á información pública e bo goberno. Finalmente, en aplicación do principio de eficiencia, o regulamento evita no posible cargas administrativas innecesarias ou accesorias e racionaliza, na súa aplicación, a xestión dos recursos públicos. O presente regulamento regulará o funcionamento do pavillón polideportivo “Calvo Sotelo” pertencente á Deputación Provincial da Coruña, situado no IES Calvo Sotelo. Nel estableceranse o conxunto de regras que se han seguir para o correcto uso das instalacións deportivas e o desenvolvemento e funcionamento das diferentes actividades autorizadas. As presentes normas serán de obrigado cumprimento para todas aquelas entidades, colectivos e/ou persoas físicas que fagan uso do pavillón. O uso do pavillón está suxeito á aplicación da Ordenanza nº 13 da Deputación provincial, reguladora do prezo público pola utilización do pavillón polideportivo “Calvo Sotelo”. 1. As actividades que poderán ser desenvolvidas no pavillón, serán todas aquelas que sexan acordes coa súa natureza deportiva e resulten compatibles cos seus espazos físicos.2. Tamén poderán ser autorizadas actividades de índole deportiva ou cultural de entidades, colectivos ou persoas físicas externas á Deputación, logo da autorización previa da Deputación provincial.1. Adquiren a condición de persoas usuarias do pavillón, todas as persoas que, a título individual ou formando parte dunha organización, accedan a esta, logo do cumprimento dos requisitos establecidos no presente regulamento.2. Cando a persoa usuaria do pavillón sexa menor, serán responsables das consecuencias dos seus actos, os seus titores legais e/ou entidade solicitante do seu uso.3. Toda persoa usuaria está obrigada a cumprir co vixente regulamento. Son dereitos das persoas usuarias: · Gozar e facer uso, de acordo ás normas de uso establecidas, de todos os servizos e instalacións do pavillón nos días e horas sinalados na autorización, aínda que, a Deputación por necesidades de programación ou forza maior, poderá anular ou variar as condicións establecidas, comunicando sempre esta circunstancia ás persoas usuarias afectadas. · Facer uso dos servizos e espazos complementarios como vestiarios, aseos, etc., nos termos previstos no presente regulamento e as normas de uso interno, no seu caso. · Atopar as instalacións, o mobiliario e o material deportivo en adecuadas condicións de uso. · Recibir atención e trato correcto por parte do persoal que preste servizo nas instalacións. · A Deputación só será responsable nos supostos establecidos na Lei 39/2015, do 1 de outubro, do procedemento administrativo común das administracións públicas, e na Lei 40/2015, do 1 de outubro, de réxime xurídico do sector público, non sendo responsable de perdas de obxectos persoais, roubo ou lesións como consecuencia das actividades desenvolvidas no pavillón. A presentación da solicitude do uso do pavillón, implica a aceptación da exención de responsabilidade por parte da Deputación nos casos relacionados. Son deberes das persoas usuarias: · Gardar o debido respecto, en todas as zonas do pavillón, aos demais usuarios, espectadores e persoal deste; así como atender en todo momento as indicacións que este realice na súa tarefa de supervisión de toda actividade que se leve a cabo nel. · Utilizar o pavillón, material e mobiliario adecuadamente, evitando posibles deterioracións ou danos nas instalacións. · Cumprir cos horarios establecidos na resolución pola que se lle autoriza o uso da pista polideportiva, para o desenvolvemento da actividade de que se trate. · Cumprir coa normativa de aplicación en materia de tabaquismo, bebidas alcohólicas e substancias estupefacientes. Satisfacer, de ser o caso, en contía, forma e prazo, o prezo público establecido na Ordenanza nº 13 da Deputación provincial, reguladora do prezo público pola utilización do pavillón polideportivo “Calvo Sotelo”,. · Aboar os gastos que se ocasionen polo uso inadecuado, estragos, roturas ou similares das instalacións e do material ou mobiliario existente. · Instalar e retirar o material e mobiliario do que fagan uso durante a actividade. · Acceder á instalación para realizar a actividade, con indumentaria e calzado deportivo adecuado. · Cumprir con calquera outra obriga que se derive da súa condición de usuario/a e das disposicións establecidas no presente regulamento. A Deputación declina toda responsabilidade das lesións que puidesen producirse derivadas da práctica deportiva. Será a propia persoa usuaria a que teña que correr cos gastos médicos no caso de lesión ou accidente deportivo.1. A tempada deportiva comprende o período dende o 1 de setembro ao 30 de xuño de cada ano. Con anterioridade ao comezo desta e mediante convocatoria anual, a Deputación fará pública a apertura do prazo para a presentación de solicitudes para o uso do pavillón, poñendo a disposición das persoas interesadas, os días e horas dispoñibles.2. Poderán acollerse a este sistema de uso, aquelas entidades/clubs/asociacións etc. que desexen utilizar de forma regular algún dos espazos do pavillón, e para o que deberán cubrir a solicitude respectiva no prazo indicado na convocatoria.3. A convocatoria anual conterá os criterios obxectivos de selección conforme aos cales se efectuará a distribución dos usos da tempada do pavillón.4. Para os efectos da tempada, haberá que terse en conta que o pavillón permanecerá pechado, os sábados, domingos e festivos (nacionais, autonómicos da Comunidade Autónoma de Galicia e locais do municipio da Coruña), así como do 24 de decembro ata o 6 de xaneiro, ambos inclusive.5. Para conceder o uso do pavillón, é necesario que a persoa interesada estea ao corrente de pago das súas débedas coa Deputación Provincial da Coruña. Logo da solicitude previa e autorización da Deputación, as instalacións polideportivas poderán ser obxecto de uso puntual para actividades culturais ou eventos deportivos. A autorización para este tipo de actividades terá carácter discrecional, aínda que os participantes quedarán sometidos á Ordenanza nº 13 da Deputación provincial, reguladora do prezo público pola utilización do pavillón polideportivo “Calvo Sotelo” da Deputación provincial, así como ás normas recollidas no presente regulamento. Para conceder o uso do pavillón, é necesario que a persoa interesada estea ao corrente de pago das súas débedas coa Deputación Provincial da Coruña. O persoal responsable das instalacións poderá pechalas en calquera momento por razóns de seguridade, climatolóxicas e cando se produzan circunstancias que poidan ocasionar danos físicos a persoas e/ou danos nas instalacións. Nestes casos, no suposto de uso “tempada”, non procederá a devolución do prezo público polo uso do pavillón. Unha vez concedida a autorización para a tempada anual, as persoas usuarias do pavillón aboarán o prezo público nos termos establecidos na Ordenanza nº 13 da Deputación reguladora do prezo público pola utilización do pavillón polideportivo “Calvo Sotelo”. A non utilización da instalación reservada por causa imputable á persoa/entidade interesada, non exime do pago do prezo establecido. Os horarios e días reservados para unha entidade/asociación son intransferibles, polo que non poderá cederse a outro equipo nin compartirse con outro club/usuario. O uso do pavillón está suxeito ás seguintes prohibicións: – Causar danos graves de forma voluntaria ao pavillón, material ou equipamento deste. – Facilitar a un terceiro a entrada irregular ao pavillón. – A introdución, venda ou consumo no pavillón de bebidas alcohólicas ou substancias estupefacientes – Non aboar os gastos que se ocasionen polo uso inadecuado, danos, roturas ou similares das instalacións e do material ou mobiliario existente. – Non cumprir co deber de instalar e retirar o material e mobiliario do que fagan uso durante a actividade. – A subtracción de pertenzas e bens das instalacións deportivas ou dos seus usuarios Os/as representantes legais das entidades deportivas e os/as organizadores/as de actividades ou eventos deportivos, serán os/as responsables solidarios/as das infraccións cometidas polas súas persoas participantes. O persoal responsable do pavillón poderá apercibir de palabra as persoas que realicen calquera das accións consideradas como incumprimentos no presente regulamento. Só en caso de persistencia na conduta, poñerase en coñecemento da autoridade competente para que, no seu caso, expulse a persoa ou persoas implicadas. O presidente da Deputación poderá, mediante resolución, establecer as disposicións necesarias para o desenvolvemento e execución deste regulamento. O presente regulamento entrará en vigor ao día seguinte da súa publicación no Boletín Oficial da Provincia da Coruña, unha vez transcorridos os prazos establecidos no artigo 70.2 da Lei 7/1985, do 2 de abril, reguladora das bases do réxime local. A Coruña, a 1 de abril de 2019 O PRESIDENTE, A SECRETARIA ACCIDENTAL, Valentín González Formoso Mª Amparo C. Taboada Gil.